Det var ikke forårskådhed, men flere års indestængte frustrationer, der tirsdag fik ålborgensiske sosuassistenter til at gå i konflikt før tid. Det mener i hvert fald FOA's formand, Dennis Kristensen. - Der er mange af vores medlemmer, der har meddelt, at de gerne vil konflikte. Og de har været utilfredse med, at det i første omgang kun er 10 procent, der skal strejke, siger Dennis Kristensen. Især den manglende anerkendelse i offentligheden var med til at få bægeret til at flyde over tirsdag, mener han videre. Men trods oprørte sind og kampgejst, maner formanden til besindelse. - Jeg tror at der på det store tillidsmandsmøde, vi har i dag, vil være forståelse for aktionen i Aalborg. Men omvendt bliver jeg nødt til at sige, at strejken er overenskomststridig, og det må man altså ikke. Så vi skal opfordre dem til at genoptage arbejdet, siger Dennis Kristensen. /ritzau/
FOA&#39;s formand, Dennis Kristensen, mener, at det er konfliktvilje og frustrationer, der tirsdag fik ålborgensiske sosuassistenter til at smide kitlen før tid.